14.4.2023
SL
Uradni list Evropske unije
C 132/109 četrtek 6. oktobra 2022
I.
ker je po navedbah Medvladne platforme o biološki raznovrstnosti in ekosistemskih storitvah ter Medvladnega panela za podnebne spremembe morska biotska raznovrstnost resno ogrožena; ker Evropska agencija za okolje opozarja, da se evropsko morsko okolje slabša in da je treba hitro obnoviti naše morske ekosisteme, in sicer z obravnavo vplivov človekovih dejavnosti na morsko okolje; ker so morske žariščne točke, kot so koralni grebeni, mangrove in z morsko travo poraslo dno, močno degradirane ter jih ogrožajo podnebne spremembe in onesnaževanje;
J. ker bi imel neuspeh pri doseganju ciljev Pariškega sporazuma izredno velik okoljski vpliv in gospodarske stroške, vključno s povečanjem verjetnosti, da bo dosežena prelomna točka, ko se bo zaradi ravni temperature začela zmanjševati naravna sposobnost oceanov za absorbiranje ogljika;
K. ker kiti prispevajo k produktivnosti ekosistemov in imajo pomembno vlogo pri zajemanju ogljika iz atmosfere; ker vsak veliki kit v svojem življenju v povprečju sekvestrira 33 ton CO2; ker so izračuni Mednarodnega denarnega sklada pokazali, da bi se količina fitoplanktona, koristnega za podnebje, znatno povečala, če bi omogočili, da se število kitov vrne na raven pred kitolovom, posledica tega povečanja pa bi bila dodatno zajetje več sto milijonov ton CO2 na leto, kar je toliko, kot če bi se nenadoma pojavili dve milijardi dreves (15); ker bi bilo treba pri mednarodnem upravljanju oceanov zaščito kitov obravnavati prednostno;
L. ker bi bilo treba oceane na mednarodni ravni priznati kot svetovno skupno dobrino in jih zaščititi, ker so edinstveni in medsebojno povezani ter zagotavljajo bistvene ekosistemske storitve, od katerih sta odvisna preživetje in blaginja sedanjih in prihodnjih generacij;
M. ker najbolj oddaljene regije in otoki EU zaradi svojih geografskih lastnosti in posebnosti prispevajo k temu, da ima EU korist od geostrateške, ekološke, gospodarske in kulturne razsežnosti oceanov, ter ji nalagajo odgovornosti; ker so najbolj oddaljene regije in otoki v primerjavi z ostalimi deli EU in razvitega sveta med območji, ki so najbolj prizadeta zaradi podnebnih sprememb in z vidika trajnostnega razvoja;
N. ker je Evropska agencija za okolje upravljanje oceanov opredelila kot upravljanje in uporabo svetovnih oceanov in njihovih virov na takšne načine, da ostajajo zdravi, produktivni, varni, zaščiteni in odporni (16);
O. ker modro gospodarstvo EU zagotavlja 4,5 milijona neposrednih delovnih mest ter zajema vse panoge in sektorje, povezane z oceani, morji in obalami, kot so pomorski promet, morski potniški promet, ribištvo in proizvodnja energije, pa tudi pristanišča, ladjedelnice, obalni turizem in kopensko akvakulturo; ker so gospodarska vprašanja, povezana z oceani, pomemben element svežnja o evropskem zelenem dogovoru in načrta za okrevanje in ker bi lahko razvoj trajnostnega modrega gospodarstva na področju morskih ekosistemov močno prispeval h gospodarskemu razvoju, pa tudi ustvarjanju delovnih mest, zlasti v obalnih in otoških državah in regijah ter najbolj oddaljenih regijah (17);
P. ker sta na vrhu En ocean v Brestu februarja 2022 Francija in Kolumbija ustanovili svetovno koalicijo za modri ogljik, ustanovljena pa je bila tudi koalicija ambicioznih za biotsko raznovrstnost na območjih zunaj nacionalne jurisdikcije;
1. poziva EU, naj prevzame vodilno vlogo pri varstvu oceanov, obnovi morskih ekosistemov ter ozaveščanju o bistveni vlogi oceanov pri ohranjanju planeta v stanju, primernem za življenje ljudi in živali, in o številnih koristih, ki jih imajo za naše družbe; meni, da je v tem okviru pomembno, da izboljšamo svoj odnos do oceanov; spodbuja Komisijo, naj podpira boljše povezovanje vprašanj ohranjanja oceanov z drugimi področji politike, med drugim na bližajočih se konferencah o podnebju in biotski raznovrstnosti, zlasti COP15 in COP27;
(15) (16) (17)
Mednarodni denarni sklad, A strategy to protect whales can limit greenhouse gases and global warming (S strategijo za zaščito kitov je mogoče omejiti toplogredne pline in globalno segrevanje), december 2019.
Evropska agencija za okolje, Ocean governance (Upravljanje oceanov), 5. maj 2022.
Kot je Parlament potrdil v svoji resolucije z dne 3. maja 2022 z naslovom Na poti do trajnostnega modrega gospodarstva v EU: vloga ribištva in akvakulture.